Trafikanterne skal forberede sig på omkørsler og forlænget rejsetid på vejene omkring Aalborg i forbindelse med det store Air Show, der afholdes på Flyvestation Aalborg den 10. juni.

Det store Air Show, som afholdes af Flyvevåbnet, er tilbage i Aalborg den 10. juni. Traditionen tro vil kampfly, helikoptere og transportfly lave forskellige formationer, vilde manøvrer og generelt vise publikum, hvad de kan. Arrangørerne forventer mellem 100.000 – 150.000 gæster. Derfor opfordrer Vejdirektoratet allerede nu til at både gæsterne til Air Showet, passagerer til Aalborg Lufthavn og alle de øvrige trafikanter i det nordjyske sætter ekstra tid af til deres rejse og følger Vejdirektoratets trafikråd på dagen. - Der bliver tale om en dag med helt ekstraordinære trafikale omstændigheder i Aalborgområdet som følge af Airshowet. Både den kollektive trafik og privatbilismen bliver berørt af omkørselsruter og trafikkøer, siger afdelingsleder Søren Carlsen Kjemtrup fra Vejdirektoratet. Derfor har Vejdirektoratet lavet en række råd til trafikanterne på dagen. Læs dem herunder.